|  |  |
| --- | --- |
| **C:\Documents and Settings\PC\Desktop\posvetila mladi zgodovinarji\logo\Logo_gimnazija.jpg** | |
| **ENG** | http://wunrn.com/news/2013/04_13/04_01/040113_international_files/image001.gif |
| ***ROD SI RODU ROKO PODAJA*** | |

*Ko te otroka držal je za roko*

*Moj ded in njega tvoj in tvojega*

*Nekdo, ki tudi bil je ded in oče*

*In bil je sin – o, večna radost biti,*

*Ker neprekinjena drži veriga*

*Iz zarje v zarjo ali iz teme*

*V temo: iz roda v rod.*

*(Ciril Zlobec)*

***Spoštovani mentorji in mentorice v nacionalni Unescovi mreži osnovnih in srednjih šol!***

***Vabimo Vas, da se pridružite nacionalnemu projektu***

***JEZIK – KULTURA IN TRADICIJA,***

***ki ga že 14. leto za slovensko mrežo Unescovih šol organizira Gimnazija Škofja Loka.***

***Aktivnosti tekočega šolskega leta se počasi zaključujejo, a hkrati je naš pogled že usmerjen v prihodnje šolsko leto. Tako vas vabimo, da se nam z vašim prispevkom pridružite 7. novembra 2014 na nacionalnem Unescovem projektu Jezik - kultura in tradicija, katerega organizator je Gimnazija Škofja Loka***

***Projekt Jezik - kultura in tradicija poudarja pomen rabe tujih jezikov skupaj z rabo materinščine. Jezik je orodje za sporazumevanje, obenem pa se z jezikom učimo kulture naroda, spoznamo njegovo zgodovino in kulturno dediščino. S temi spoznanji širimo obzorja znanja in duha, našo toleranco do drugačnih, predvsem pa bogatimo svojo lastno izobrazbo.***

***Leto 2014 je Organizacija Združenih narodov razglasila za mednarodno leto družine. Med tematskimi poudarki v letu družine naj bi bili: boj proti družinski in socialni revščini, uravnoteženje družinskega s poklicnim življenjem, prizadevanja za izboljšanje socialnega statusa mladih ter vključevanje in solidarnost med različnimi generacijami znotraj posameznih skupin v družbi nasploh.***

***V domačem okolju, torej v okviru družine, se najprej učimo kulture v vseh njenih pojavnih oblikah. Sociologi pravijo da je »družina prostor za socializacijo, vzgojo in izobraževanje otrok. Otrok iz družine sprejme vrednote, pogled na svet in odnos do družbe. Tu je prostor, kjer kulturne vrednote prehajajo na bodoče rodove in rastejo v njih. Tu si rod rodu roko podaja. » Tako ob mednarodnem letu družine najavljamo tematiko z naslovom***

***»Rod rodu roko podaja«.***

***Vaš prispevek v tujem jeziku ali v materinščini se lahko na različne načine navezuje na to tematiko: lahko se navežete na družino kot prostor odnosov različnih generacija: starši – otroci, stari starši – vnuki, kot prostor vzgoje za vrednote, prostor za učenje kulture, jezika…. Tema je zasnovana zelo široko in ponuja cel kup možnosti za ustvarjalnost.***

***Tako kot lani tudi letos želimo, da bi bil recital umetniški dogodek v žlahtnem pomenu besede, to je interpretacija poezije v različnih jezikih, tudi v slovenščini, glasbe (manjši zbori, solisti, instrumentalisti) in plesa. Lahko pripravite tudi kakšen ustrezno kratek gledališki odlomek.***

***Dragi mentorji, spet vas opozarjam na omejitev, ki je za naš recital izredno pomembna, če ne želimo, da smo predolgi: največ dva prispevka (izjemoma več kratkih) oz. 4 do 7 minut na šolo. prosimo, da upoštevate to omejitev pri pripravi vašega prispevka.***

***Datum recitala je petek, 7. november 2014, v Sokolskem domu v Škofji Loki. Več podrobnejših informacij boste dobili do konca oktobra 2014. Prijave zbiramo od 25. oktobra na naslov*** [***ana.megusar1@guest.arnes.si***](mailto:ana.megusar1@guest.arnes.si) ***, kjer navedite šolo, mentorja/e, nastopajoče, naslov posameznih točk in njihove avtorje ter dodajte kratek opis oz. besedilo, ki bi ga želeli slišati v napovedniku. Na voljo bo ozvočenje, računalnik in projektor, klavir.***

***Veselimo se snidenja z vami v jesensko obarvani Škofji Loki, kjer se bo, upam, ponovno izkazalo, kako jeziki lahko vzpostavljajo različne mostove med ljudmi in tudi mostove med različnimi generacijami.***

***Lep pozdrav,***

|  |  |
| --- | --- |
| ***Ana Prevc Megušar, prof.***  ***ASP Unesco koordinator***  ***Tina Blatnik , prof.***  ***koordinatorica projekta*** | ***Jože Bogataj, prof.***  ***ravnatelj*** |

***Škofja Loka, 12. junij 2014***